《感兴 其二》
宋代·于石

游鱼闻饵香，宁悟钩入口。不忍一朝饥，竟落渔人手。

捕雉必以媒，相呼欣得偶。失身罗网中，乃为媒所诱。

嗟哉二物微，智不料其后。飞潜一失所，虽悔复何咎。

矧为物之灵，而不慎所守。饥渴能害心，交游多卖友。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。